«Миян могъясысь öти – тöждысьны ветеранъяс вöсна. Торйöн ёна видзöдам сы бöрся, кыдзи сетöны налы медицина отсöг да могмöдöны лекарствоöн», - висьталiс Великöй Отечественнöй войнаса ветеранъяскöд аддзысьлiгöн Коми Республикаса Юралысь Вячеслав Гайзер.

Талун, Вермöмлы 65 во водзвылын республикаса Юралысь аддзысьлiс Великöй Отечественнöй войнаса ветеранъяскöд, кодъяс бурдöдчöны «Максаковка» реабилитируйтан шöринын да Войнаса ветеранъяслöн да боевöй тышъясса участвуйтысьяслöн республиканскöй госпитальын.

Республиканскöй госпитальын 2009 воын вöлi восьтöма неврология отделениелысь выль судта. Ветеранъяс водзын сёрнитiгöн Коми Республикаса Юралысь тöдчöдiс, мый таын ыджыд пайыс Ветеранъяслöн республиканскöй сöветлöн да Йöзлысь дзоньвидзалун видзан министерстволöн: «Налöн личлэдзлытöмлуныс отсалiс збыльмöдны кыдзи госпитальса уджалысьяслысь, сiдзи и ветеранъяслысь ыджыд кöсйöмсö. Выль судтаыс сетö позянлун примитны стационарö унджык ветеранöс, сiдзкö, налы оз ковмы дыр виччысьны бурдöдчöм вылö ассьыныс öчередьсö. Тайö зэв тöдчана, сы вöсна мый унджык бурдöдчысьыс танi – пöрысь йöз. И отсöгсö налы мед вöлi сетöма ас кадö. Тöда, мый госпитальса специалистъяс медицина отсöгсö сетöны оз сöмын госпитальын, но и, эм кö коланлун, ветлöны асланыс пациентъяс дорö гортаныс, отсалöны налы воöдчыны поликлиникаöдз, больничаöдз. Тайö зэв бур уджалан форма, торйöн нин вермытöмъяслы, öтка ветеранъяслы».

«Максаковка» реабилитируйтан шöринын бурдöдчысь ветеранъяслы республикаса Юралысь козьналiс пледъяс, а госпитальса ветеранъяслы – артериальнöй давление мерайтан тонометръяс.